google/wiki40b huggingface dataset:
Karl Robert Saluri

Isiklik rekord

Saluri isiklik rekord kümnevõistluses on 7. juunil 2018 USA üliõpilaste meistrivõistlustel Eugene'is saavutatud 8137 punkti (10.50/+0.5 - 7.70/+2.7 - 14.41 - 1.83 - 48.14 - 15.25/-0.7 - 42.95 - 4.81 - 56.91 - 4:24.49).

Isiklikku

Ema Iiris Saluri, Robertil on kaks õde ja vend.
Peeter Kümmel

Maailma karikavõistlustel

Peeter Kümmel on osalenud 103 maailma karika etapil (seisuga 16. jaanuar 2015). Tema parimaks kohaks MK-sarjas on 10. veebruaril 2008 Otepääl saadud 5. koht klassikasprindis.

Isiklikku

Peeter Kümmeli isa on ajakirjanik, geograaf ja poliitik Toomas Kümmel.
Viljandimaa Arenduskeskus

Viljandimaa Arenduskeskus (varasema nimega Viljandimaa Ettevõtluskeskus) on Eesti sihtasutus, mis jagab info-, nõustamis- ja koolitusteenusi Viljandi maakonna ettevõtetele, vabaühendustele ja kohalikele omavalitsustele. See keskus on maakondlik arenduskeskus (MAK). Keskus asub Viljandis aadressil Vabaduse plats 6.
Terceira

Terceira on üks Assoori saartest. Pindala 397 km². Saar on mägine, kõrgus kuni 1023 meetrit. Kuulub Portugalile.
Terceira on Assoori saartest suurimaid. Sellel elab 56 000 inimest.
Saarel paikneb Assooride ajalooline pealinn Angra do Heroísmo.
Reiu männikud

Reiu männikud on kaitsealused männikud, mis asuvad Pärnu linna ja Häädemeeste valla territooriumil.
Männik võeti kaitse alla 1937. aastal, olles tollal Merimetsa linnukaitseala koosseisus. Uuesti võeti männik kaitse alla 1958 (Reiu männikute kaitseala; pindala 296 ha). Mitmed männikud on praegu Pärnu maastikukaitseala koosseisus.
Priit Purge

Priit Purge (sündinud 23. veebruaril 1979 Tartus) on Eesti sporditeadlane ja sõudja.

Elulugu

Priit Purge on maamõõtja poeg.
Lõpetas 1997 Tartu Raatuse Gümnaasiumi, 2001 TÜ kehakultuuriteaduskonna ja omandas 2003 samas kehalise kasvatuse õpetaja kutse, M.Sc. (liikumis- ja sporditeadused, 2003, TÜ), väitekiri "Suuremahulise treeningprogrammi mõju sõudjate funktsionaalsetele, subjektiivse enesetunde ja vere biokeemilistele näitajatele"; Ph.D. samal erialal (2006, TÜ), väitekiri "Performance, mood state and selected hormonal parameters during the rowing season in elite male rowers". Täiendas end 2002 Austrias Grazi Ülikoolis.
Eesti Sõudeliidu Kohtunike komisjoni esimees alates 2013, töötanud aastast 2003 TÜ sporditeaduste ja füsioteraapia inst-i treeninguteaduste teadurina.

Teadustöö

Teadustöö põhisuunad: treeningu kontroll, ületreening ja üleväsimuse hindamine vastupidavusaladel (sõudmine, ujumine, jalgpall).
Uurimusi sõudmismetoodikast ja vastupidavustreeningust. Korraldanud Eesti Sõudeliidu rahvusvahelisi seminare. Üle 50 teadustrükise.
Maciej Bardel

Maciej Euzebiusz Walerian Bardel (14. august 1895 – 11. september 1975) oli Poola sõjaväelane.
1933 otsustati talle anda Kotkaristi III klassi teenetemärk.
!!Going Places!!

"!!Going Places!!" on Herb Alpert and the Tijuana Brassi viies album. Selle laskis välja   oktoobris 1965 A&M Records ja 2005. aastal Shout!Factory. Produtsendid olid Herb Alpert ja Jerry Moss.
Julius Wechteri laulu "Spanish Flea" kasutati regulaarselt telesaates "The Dating Game".
Juri Ševtšenko

Elukäik

Ševtšenko sündis Jakutskis sõjaväelaste perekonnas. Pärast Kirovi-nimelise Sõjameditsiini Akadeemia lõpetamist 1974. aastal Leningradis teenis ta sõjaväes. Oli meditsiinirühma komandör. 1975. aastal jätkas ta teenistust Kirovi-nimelises Sõjameditsiini Akadeemias. 1987. aastal kaitses ta meditsiinidoktori kraadi, neli aastat hiljem anti talle professori kutse.
1991. aastal sai ta kardiovaskulaarse kirurgia kateedri ja kliiniku ülemaks. Aasta hiljem määrati ta akadeemia ülemaks. Ühtlasi oli ta 1993. aastast Peterburi ja Leningradi oblasti peakardiokirurg. 1995. aastal ülendati Ševtšenko meditsiiniteenistuse kindralpolkovnikuks. 1999. aasta juulis määrati ta Venemaa Föderatsiooni presidendi seadlusega tervishoiuministriks.
2013. aastal Venemaa Meditsiiniteaduste Akadeemia suleti ning selle liikmed (sealhulgas Juri Ševtšenko) lülitati Venemaa Teaduste Akadeemia koosseisu. Ševtšenko kuulub akadeemikuna RAN-is arstiteaduste osakonna kliinilise meditsiini sektsiooni.
Jennette McCurdy

Jennette McCurdy (sündinud 26. juunil 1992 Long Beachis, Californias) on USA näitleja, laulja ja laulukirjutaja. Tuntud eelkõige tänu Sam Pucketti kehastamisele Nickelodeoni teleseriaalis "iCarly".
Karakter (muusika)

Karakter (inglise keeles expression) on muusikas esituse väljenduslaad (manner of performance).
Heliteose esituse karakter kujuneb paljude muusikaliste parameetrite, näiteks harmoonia, helitugevuse, fraseerimise, tämbri või artikulatsiooni koosmõjus.
Partituuris tähistatakse karakterit enamasti sõnalise noodikirja märgiga.
Mõistus on kadunud

"Mõistus on kadunud" on Smilersi album. Album ilmus 1998. aastal ja selle tootsid Hendrik Sal-Saller, Elwood Muusik ja Hitivabrik.
E-arve

E-arve on XML-vormingus arve, mis liigub elektroonilises keskkonnas tarkvarasüsteemide vahel.

E-arve komponendid

Tavaliselt koosneb e-arve kahest komponendist: arve pildist (reeglina PDF-vormingus) ja arve andmetest (XML, TXT vms). Arve pilt tagab arve taasesitatavuse nõude ja andmed annavad võimaluse arvet masintöödelda – lugeda failist arve andmed ja teha nende põhjal raamatupidamise kanded.

E-arve standard

Eestil on olemas Eesti e-arve standard, mis on kasutusel nii pankades kui ka majandustarkvaras ehk ERP-programmides.
Eesti e-arve vormingute avaldamisega tegeleb Eesti Pangaliit, kellel lehelt on kättesaadavad kõikide kasutusel olevate vormingute versioonid – nii kirjeldused kui ka vormi juurde kuuluvad manused.

E-arve avalikus sektoris

Vastavalt 15. detsembril 2016 riigikogus heaks kiidetud raamatupidamise seaduse muutmise seadusele peab avaliku sektori üksustel olema e-arvete vastuvõtmise valmidus alates 1. märtsist 2017 ja alates 1. juulist 2017 on ettevõtjatel kohustus saata avalikule sektorile e-arve standardile vastavaid e-arveid.

E-arve kasutus

E-arvete vahendamisega ostja ja müüja vahel tegelevad kas ERP-d või e-arve operaatorid. E-arve operaator on ettevõte, kes vastutab kas ostja või müüja arvete töötlemise eest – majandustarkvarast kliendini toimetamine või ostjale majandustarkvarasse importimine. E-arve operaator on abiks sobilike vormingute tagamisel – aitab viia Eesti e-arve ERP-le sobivale kujule või ka vastupidi – teeb ERP vormingust Eesti e-arve.

Rahvusvahelised standardid

Enim tähelepanu on saanud UBL (Universal Business Language). Tegu on laiema kogu hankeprotsessi katva andmevoogude kirjeldusega, mille üks alamosa on ka e-arve.
Eesti Raamatupidajate Kogu on pakkunud välja idee, et juhul kui originaaldokumendiks on andmeid sisaldav XML-fail, siis ei pea sellele lisama arve väljastajapoolset PDF-faili, vaid üksnes XLS-faili, mis võimaldab arve loetava vormi moodustada XML-faili põhjal selle vaatamise hetkel.
Aldas Baltutis

Aldas Baltutis on leedu alpinist.
Ta on kolmas Leedu alpinist, kes on tõusnud Džomolungma (8848 m) tippu. Tipputõus toimus 15. mail 2007.
Ta kolis oma perega Tian Shani eelmäestiku alale, et oma alpinismiharrastust mugavamalt realiseerida. Tema põhitegevuala on majandusalane nõustamine.
Ta tegutseb ka fotograafina.
Pitsa

Pitsa ehk pizza on ahjus küpsetatav ümmargune lahtine pirukas, mis kaetakse tomatipasta, juustu ja muude kattematerjalidega. Pitsa sünnikohaks loetakse Napolit, kuigi sarnast toitu valmistati juba Vana-Kreekas. Tänapäeval on pitsa populaarne toit mitmel pool maailmas.

Ajalugu

Nimetus 'pitsa' (pizza) tuleb kreeka päritolu ladinakeelsest verbist pìnsere – 'pressima'. Vana-Kreekas kaeti leib õli, ürtide ja juustuga. Keskaegses Kreekas kasutati sõna πίτα ehk pita ja sealt on see levinud türgi keelde kui pide, bulgaaria, horvaadi ja serbia keelde kui pita, albaania keelde kui pita ja tänapäeva heebrea keeles pittāh. Roomlased lõid piruka, mida kutsuti platsentaks. See kujutas endast juustu ja meega kaetud ning loorberilehtedega maitsestatud toitu.
Tänapäeva pitsa pärineb Napolist Itaalias. Kui Itaalia kuninganna Margherita 1889. aastal Napolit külastas, serveeriti talle Itaalia lipu värvides pitsat: punane (tomatid), valge (mozzarella) ja roheline (basiilik). Seda sorti pitsa nimetati kuninganna auks pitsa Margheritaks.

Pitsa koostis ja valmistamine

Itaalia tüüpi pitsade tainakiht on üldiselt õhuke, kuid pannipitsade puhul võib pitsatainakiht ka paksem olla. Pitsa kaetakse tavaliselt tomatipasta ja juustuga, kuid ülejäänud komponendid varieeruvad kõvasti. Pitsade valmistamisele keskenduvaid restorane nimetatakse pizzeria'teks. Pitsat küpsetatakse ahjus.
Regioonide loend ÜRO liigituse järgi

See artikkel loetleb maailma regioone ÜRO liigituse järgi 2008. aasta seisuga.
Volitus Eesti Omavalitsuse juhtidele

Volitus Eesti Omavalitsuse juhtidele (Vollmacht für die Leiter der estnischen Selbstverwaltung) on dokument, millega väegrupi Nord tagalapiirkonna juhataja Franz von Roques nimetas ametisse Eesti Omavalitsuse. Volitus oli Eesti Omavalitsuse tegevuse aluseks kuni 5. detsembrini 1941, mil Eestisse määratud tsiviilvalitsuse juht, kindralkomissar Karl Siegmund Litzmann Eesti Omavalitsuse uuesti ametisse nimetas.
Volituse saksa- ja eestikeelne tekst on avaldatud 27. septembril ilmunud Ametliku Teataja esimeses numbris.
Põhja Tagala Sõjavägede

Juhataja
P. krt. 15. septembril 1941.a.
Helmuth Freymuth

Helmuth Freymuth (ka Hellmuth Freimuth; 25. oktoober 1898 Tallinn – 9. september 1960 Buenos Aires) oli eesti elektrotehnikateadlane.

Haridus

Õppis Tallinna Nikolai Gümnaasiumis, lõpetas aastal 1918 Rakvere Poeglaste Gümnaasiumi. Aastatel 1918–1919 õppis ta Petrogradi Aleksander III nimelises Elektrotehnika Instituudis. Aastatel 1919–1922 õppis ta Eesti Haridusministeeriumi stipendiaadina Prantsusmaal: alguses Nancy ülikoolis, lõpetas Toulouse'i Ülikooli Elektrotehnika Instituudi elektrotehnika erialal 1922, oli aastatel 1922–1924 samas doktorantuuris, kaitses aastal 1924 Toulouse'is füüsikadoktori väitekirja.

Teaduskraad ja kutse

füüsikadoktor 1924 (Toulouse’i Ülikool.

Teenistuskäik

Töötas ja koostas väitekirja Toulouse’i Ülikooli füüsika laboratooriumis 1922–24; Eesti Sõjaministeeriumi Sõjaväe Varustusvalitsuse ballistikajaama juhataja kt 1924–25; Tallinna Linna Ühisgümnaasiumi füüsikaõpetaja 1924–31; Tallinna Linna Elektrijaama abidirektor 1925–35; Eesti Tehnilise Järelevalve Seltsi elektriinsener 1935–36. ASi Volta Tehased insener 1936–38.
TTÜs 1938–1944: õppeülesande täitja elektrotehnika alal 1938/1939, adjunktprofessor 1939; elektrotehnika erakorraline professor 1940–1944; 1940/1941 elektrotehnika kateedri juhataja ja 1941–1944 elektrotehnika laboratooriumi juhataja.
Aastatel 1944–1945 töötas ta Rostocki ülikoolis aatomitehnika alal, 1945–1947 Kopenhaageni Ülikooli Füüsika Instituudis aatomituuma uurimise laboratooriumis aatomiteooria looja Niels Bohri juures. Aastatel 1947–1960 töötas ta Argentina valitsuse kutsel Buenos Airese ülikoolis, kus ta organiseeris aatomifüüsika instituudi tegevust ja juhtis Argentina sõjaväe radioloogiainstituuti.

Teadustöö põhisuunad

Kesksageduse elektrivoolu võnkumised, elektri kauglülimise võimalused, välismaal uuris aatomifüüsikat. Täiendas erialaseid teadmisi arvukatel välisreisidel.
Avaldanud artikleid eesti tehnikaajakirjanduses elektrotehnika alal, õpiku ja välismaal aatomifüüsika alal üle 30 publikatsiooni.

Teadusorganisatoorne ja inseneritegevus

Koostas Tallinna Linna Elektrijaama vooluandmise tehnilised tingimused ja koos direktor Aleksander Marksoniga elektrijaama arendamise kava; oli ekspert Viljandi ja Võru linna jõujaama ning elektrivõrkude ümberkorraldamisel; koostas mitmeid elektriseadmete projekte, sealhulgas Estonia teatri lava ja saali valgustuse ja jõuseadme projekti, Männiku laskemoonaladude ja töökodade plahvatuskindla elektriseadmete projekti ja majanduslikke kalkulatsioone kõrgepingeliinide kohta 1937. Insenerikoja elektrisektsiooni liige 1935–1940.
Kuulus Kaitseliidu Tallinna Staabi koosseisu; oli Tallinna Noorte Meeste Kristliku Ühingu Elektrotehnika Eratööstuskooli elektrotehnika kursuste lektor 1924–39; Eesti Komitee Taanis esimees; Luterliku Teoloogilise Seminari Argentinas nõukogu liige; EELK Buenos Airese Reformatsiooni Koguduse abiesimees, esines usuteemaliste kõnedega.
Fortune

Fortune on USA majandusajakiri, mille asutas Henry Luce 1930. aastal. Fortune’i annab välja Time Inc. ja see ilmub kaks korda kuus. Ameerika majandusajakirjade vallas on Fortune’i peamised konkurendid Forbes ja Bloomberg Businessweek.

Ajalugu

Fortune’i asutas ajakirja Time kaasasutaja Henry Luce 1930. aasta veebruaris, neli kuud pärast musta neljapäeva, millega algas ülemaailmne majanduskriis. Luce’i partner Briton Hadden polnud väljaande ideest vaimustuses, kuna arvas, et majandusajakiri oleks igav ja raskesti turustatav. Kuid esimese numbri ilmumiseks oli ajakirjal juba 30 000 tellijat. Fortune’i esimene number maksis 1 dollari ajal, mil näiteks pühapäevane New York Times maksis ainult 5 senti. Kuna enamik tolleaegseid majandusuudiseid kajastavaid USA ajalehti olid must-valged ning sisaldasid palju numbreid ja tabeleid, vastas Fortune turu nõudlusele kunstilise ja hästi kirjutatud majandusajakirjanduse järgi (Luce võttis tööle noori kirjandustalente ja andekaid fotograafe).
Erika Roger

Erika Roger (aastani 1973 Erika Valdson; sündinud 18. jaanuaril 1950 Tartus) on Eesti suusataja, Ruth Rogeri ema 
Lõpetas 1968 Tartu 1. keskkooli ja 1975 maaparanduse erialal EPA.
Wolfgang (Pfalz-Zweibrücken)

Elulugu

Ta oli Ludwig II ja selle naise Elisabethi ainus poeg. Tema isa suri aastal 1532, nii läks Pfalz-Zweibrückeni regentlus aastani 1543 Ludwigi nooremale vennale Ruprechtile. Aastal 1557 sai Wolfgang vastavalt Heidelbergi lepingule Pfalz-Neuburgi territooriumi. Aastal 1548 okupeeris Saksa-Rooma keiser Karl V tema protestantlikud territooriumid ja taastas katoliku kiriku. See pealesurumine lõppes aastal 1552. 1555. aasta Augsburgi usurahu lõpetas usukonflikti ja aastal 1557 sekulariseeriti Saksamaal mitu vaimulikku riiki, Wolfgang omandas neist mõned. Aastal 1566 teenis ta ratsaväeohvitserina Türgi sõdades.
Aastal 1569 läks ta "Kolmandas" hugenotisõjas 14 000 palgasõduriga appi Prantsuse hugenottidele (tema sekkumist rahastas Elizabeth I). Ta tungis Burgundiasse, kuid tapeti konfliktis.
Ta maeti Meisenheimi.

Järglus

Pärast Wolfgangi surma jaotati tema maad tema viie poja vahel, kes moodustasid kolm haru: Philipp Ludwigi (Pfalz-Neuburgi), Johanni (Pfalz-Zweibrückeni) ja Karli (Pfalz-Birkenfeldi). Otto Heinrich ja Friedrich olid pojatud.
Pfalz-Neuburgi haru päris aastal 1685 Pfalzi kuurvürstkonna ja selle kõrvalharu Pfalz-Sulzbach päris aastal 1777 ka Baieri. Pfalz-Birkenfeldi haru päris hiljem aastal 1799 nii Pfalzi kuurvürstkonna kui ka Baieri. Pfalz-Zweibrückeni haru panustas Rootsi monarhiale 1654. aastast alates oma kõrvalharu Pfalz-Zweibrücken-Kleeburgi kaudu.
Christoph Friedrich Mickwitz

Isiklikku

Tema isa Eugen Mickwitz oli Pilistvere Andrease koguduse õpetaja aastatel 1835–1877, vend Eugen Mickwitz oli Pilistvere Andrease koguduse õpetaja aastatel 1877–1910, noorem vend Johannes Ernst Mickwitz oli 1879–1881 Tartu Maarja koguduse adjunktpastors, 1881–1893 Risti koguduse õpetaja ja 1893–1918 Viljandi Jaani koguduse õpetaja.
Kallemäe Kool

Kallemäe Kool on üldhariduskool Saaremaal Saaremaa vallas Kallemäe külas. Asutatud 1940. aastal.
1976. aastast tegutses kool Kallemäe Eriinternaatkoolina ja 1991. aastal nimetati kool Kallemäe Kooliks. See on erikool, mille ülesanne on tingimuste ja võimaluste loomine kerge vaimse alaarenguga lastele koolikohustuse täitmiseks.
Pärnu Börs

Pärnu Börs on Pärnu uudiste ja kuulutuste nädalaleht. Leht ilmus 1999-2009 iseseisvana ja aastast 2009 ilmub leht Pärnu Postimehe lisana. Lehte annab välja AS Pärnu Postimees. 1999-2009 ilmus leht üks kord nädalas (esmaspäeviti).
Endel Lippmaa

Endel Lippmaa (15. september 1930 Tartu – 30. juuli 2015) oli akadeemik, professor (keemiline füüsika ja füüsikaline keemia), füüsika-matemaatikadoktor, Eesti Teaduste Akadeemia (ETA) Füüsika ja Astronoomia Osakonna juhataja, ETA Energeetikanõukogu esimees, Keemilise ja Bioloogilise Füüsika Instituudi (KBFI) rajaja ja Teadusnõukogu esimees, KBFI keemilise füüsika laboratooriumi juhataja ja mitmete ülikoolide audoktor.
Endel Lippmaa oli Analüütilise Spektromeetria Tippkeskuse juhataja.
1999. aastal valiti ta Eesti 20. sajandi saja suurkuju hulka.

Tegevus poliitikuna

Endel Lippmaa osales Rahvarinde tegevuses. Oli Eesti Kongressi liige. Ta oli portfellita minister Edgar Savisaare valitsuses, Tiit Vähi teises valitsuses ja Tiit Vähi kolmandas valitsuses. Ta oli VIII Riigikogu liige, kandideerides Koonderakonna ja Maarahva Ühenduse nimekirjas.

Isiklikku

Botaanik Teodor Lippmaa oli tema isa. Tema emapoolne vanaisa oli proosa- ja ajakirjanik Jakob Mändmets.
Endel Lippmaa oli abielus Helle Lippmaaga. Nende pojad on Jaak Lippmaa ja Mikk Lippmaa.
Palvere mõis

Palvere mõis (saksa keeles Pallfer) oli Ravila mõisa kõrvalmõis Kose kihelkonnas Harjumaal. Tänapäevase haldusjaotuse järgi jäävad mõisa alad Harju maakonda Kose valda.
Mõis rajati 1666 Ravila mõisast eraldatud alast. 1768 sai Palvere mõisast Ravila mõisa kõrvalmõis.
Mõisa peahoone, mis on ühekorruseline ja maakividest, ehitati 19. sajandi lõpus või 20. sajandi alguses. 1970. aastatel ehitati peahoone põhjalikult ümber ja sellele püstitati ka teine korrus. Hoonet hakati kasutama kortermajana.
Iidla

Iidla on Ahtme asum.
Iidla asumit hakati rajama 16. juulil 1973, mil asuti kaevama esimese maja vundamendisüvendit.
Enne asumit asus seal Puru-Altserva küla, mis 1970. aastal koos talumajadega tehti maatasa.
Winona maakond

Ajalugu

Winona maakond moodustati 23. veebruaril 1854. aastal Fillmore'i ja Wabasha maakonna osadest.
Brylevičy

Ajalugu

Brylevičy eraldati Ryłaŭščyna külast aastal 1577, mil sellest sai iseseisev maavaldus. Hiljem kujunes see taas Ryłaŭščyna küla osaks, mis hakkas aastal 1964 kandma nime Družba.
Aastal 1989 arvati Družba küla Minski koosseisu. Aastal 2005 alustati uue linnaosa rajamist; ühtlasi kavandati ka vanade külahoonete lammutamist, mis lõpetati aastal 2015.
Algselt kavandati uue linnaosa nimeks Družba, ent aastal 2006 võeti Minski linnanõukogus vastu otsus, et uus linnaosa saab omale nimeks Brylevičy.
Fred Astaire

Fred Astaire (sünninimega Frederick Austerlitz; 10. mai 1899 Omaha, Nebraska – 22. juuni 1987 Los Angeles, California) oli ameerika tantsija, koreograaf, laulja ja näitleja.
Ta esines oma 76 aasta pikkuse karjääri jooksul nii Broadway laval kui 31 muusikafilmis.
Tema tuntuim tantsupartner oli Ginger Rogers, kellega ta mängis 1930. aastatel üheksas muusikafilmis. Ta mängis filmides peaosa teiste seas ka koos Rita Hayworthi ja Audrey Hepburniga.
1949. aastal pälvis ta elutöö eest au-Oscari. 1961. aastal sai ta Cecil B. DeMille'i nimelise elutööauhinna ja 1981. aastal Ameerika Filmiinstituudi elutöö auhinna.
1999. aastal valis Ameerika Filmiinstituut Astaire'i 20. sajandi parimate meesnäitlejate seas (100 Years...100 Stars) viiendale kohale.
Totalitaarne režiim

Totalitaarne režiim on poliitiline režiim, mis on kehtestanud ühiskonna üle totaalse kontrolli: ka need alad, mis on autoritaarses režiimis riigipoolsest kontrollist vabad, kuuluvad totalitaarses ühiskonnas kontrollitavate hulka.
Aristolochia taliscana

Saadused

Taime on Mehhiko rahvameditsiinis kasutatud köha, maohammustuse ja mükobakterinakkuse korral.
In vitro katsete alusel evib taime heksaaniekstrakt inhibeerivat toimet tuberkuloosi mükobakteri laboritüvele H37Rv jmt mükobakteritüvedele.
Heinrich Himmler

Heinrich Luitpold Himmler (7. oktoober 1900 München – 23. mai 1945 Lüneburg) oli Saksamaa poliitik, ja Schutzstaffeli juht. Talle kui Reichsführer-SS-ile (RFSS und ChdDtPol) allusid Saksamaa politsei- ja julgeolekujõud.
Heinrich Himmler sündis kooliõpetaja Joseph Gebhard Himmleri keskmise pojana. Vanem vend Gebhardt sündis 1898 ja noorem, Ernst, sündis 1905. Isa õpetas teiste hulgas Wittelsbachide suguvõssa kuuluva Baieri printsi Arnulfi ainsat poega, 1884 sündinud Baieri Heinrichit, kes nõustus hakkama Heinrich Himmleri ristiisaks. Tema järgi Heinrich Himmler ka nimetati.
Pärast Landshuti keskkooli lõpetamist 1918 suunati ta Esimese maailmasõja ajal 11. Baieri rügementi kadetiks, kuid ta ei jõudnud sõjategevuses osaleda. Sõjas langes tema ristiisa, kes oli pälvinud palju autasusid. Sõja kaotus tõmbas kriipsu peale Himmleri unistustele saada ohvitseriks.
1919–1922 õppis ta agronoomiat Müncheni Tehnikaülikoolis. Sellele järgnes lühike praktika talus. Himmler huvitus tollal ühtlasi liikumisest "tagasi loodusesse" ning tal olid maaelu suhtes romantilised ettekujutused. Ta ühines artamanide rahvaliikumisega, mis maaelu propageeris, aga segas ühtlasi rassismiga. Himmlerist sai üks selle liikumise liidritest. Hiljem ühines see liikumine natsiparteiga.
Õpingute ajal liitus ta Vabakorpuste liikumisega "Keisririigi sõjalipp" (Reichkriegsflagge) ja 1923 astus ta Rahvussotsialistlikku Parteisse. Selle kaudu liitus ta tekkiva Natsionaalsotsialistliku Saksa Töölispartei sõjalise tiiva Sturmabteilungi (SA-ga). Ta osales ka 1923. aasta novembris Õllekeldri riigipöördekatses.
1926 tutvus ta Margarethe Siegrothiga (sündinud Boden), kes oli temast 7 aastat vanem ja lahutatud. Nad abiellusid 3. juulil 1928. Abielust sündis üks laps, tütar Gudrun (8. augustil 1929). Hiljem lapsendasid nad poja, kelle vastu Himmler huvi ei tundnud, tütart seevastu jumaldas. Nad asusid 1940 lahku elama, kuid ei lahutanud. Samal ajal hakkas Himmler lähedalt suhtlema oma sekretäri Hedwig Potthastiga, kellega asus 1941 koos elama. Kooselust sündis kaks last, poeg Helge (1942) ja tütar Nanette Dorothea (1944).

Vahistamine ja surm

Pärast sõja kaotust hulkus Himmler mitu päeva Taani piiri lähedal Flensburgi kandis, püüdes Baierisse jõuda. Tal olid valedokumendid sõjaväe salapolitsei majori Hermann Hitzingeri nimele. Oma välimuse muutmiseks ajas ta maha vuntsid ja kandis vasakul silmal silmasidet. Kuid 22. mail ta vahistati, sest Suurbritannia majorile Sidney Excellile tundus kahtlane, et kellelgi on kõik dokumendid täiesti korras. Pärast vahistamist tunnistas ta oma isiku varsti üles.
Himmler taheti anda sõjakuritegudes süüdistatuna kohtu alla, aga tema üle ei jõutud kohut mõista. Juba 23. mail 1945 võttis ta kaaliumtsüaniidi, enne kui ülekuulamine sai alata. Seejärel maeti tema keha tähistamata hauda ja selle asukoht on teadmata.
Kalle Kriit

Kalle Kriit (sündinud 13. novembril 1983 Elvas) on eesti jalgrattasportlane. 
Tema hüüdnimi on Estonian Emperor (Eesti keiser).
Tatralised

Üldiseloomustus

Tatraliste lehed on üldjuhul lihtlehed ning paiknevad varrel vahelduvalt.
Nende vars on sõlmine ja lehistunud. Iseloomulikuks jooneks on sõlme kohale abilehtedest moodustunud tõri.
Nende õied on väikesed, Eesti pärismaisetel liikidel üksnes punakad või valged. Taimede vili on pähklike.
Eristiivalised

Eristiivalised (Anisoptera) on kiililiste seltsi alamselts.
Rühma nimetus tuleneb sellest, et eristiivalistel on tagatiibade kuju (tiiva alus) erinev eestiibade kujust. Eristiivalised kiilid on ka enamasti suuremad kui taolistiivalised.
Teiseks kiililiste alamseltsiks taolistiivalised. Neil on ees- ja tagatiivad kuju poolest võrdlemisi sarnased.
Pär Stenbäck

Pär Olav Mikael Stenbäck (sündinud 12. augustil 1941 Porvoos) on Soome poliitik.
Enne poliitikasse siirdumist oli ta Yleisradio ja ajalehe Studentbladet toimetaja. Ta lõpetas 1973 Helsingi ülikooli magistrikraadiga haldusjuhtimise alal.
Stenbäck oli Espoo linnanõukogu liige, 1970–1985 oli ta Eduskunna liige. 1979–82 oli Pär Stenbäck haridusminister, 1982–1983 välisminister ja 1977–85 Rootsi Rahvapartei esimees. 
1988–92 oli Stenbäck Genfis asuva Rahvusvahelise Punase Risti ja Punase Poolkuu Ühingute Föderatsiooni peasekretär. 2009 pälvis ta Punase Risti väljaantava Henri Duranti ordeni.
1992–96 oli ta Kopenhaagenis asuva Põhjamaade Ministrite Nõukogu peasekretär. 1996–2002 oli ta Rootsi kultuurifondi esimees.
Ta sai 1999 presidendilt Martti Ahtisaarilt ministri aunimetuse.